ORDE do 14 de agosto de 2014 pola que se modifican os concertos educativos con centros docentes privados de educación infantil, educación primaria, educación secundaria obrigatoria, educación especial, programas de cualificación profesional inicial, formación profesional básica e ciclos de formación profesional de grao medio e superior.
Consellería de Cultura, Educación e Ordenación Universitaria — III. Outras disposicións — 18/08/2014

Pola Orde da Consellería de Cultura, Educación e Ordenación Universitaria do 14 de febreiro de 2013 (DOG número 62, do 1 de abril), ditáronse as normas para a aplicación do réxime de concertos educativos cos centros docentes privados a partir do curso académico 2013/14, de conformidade co establecido na Lei orgánica 8/1985, do 3 de xullo, reguladora do dereito á educación; na Lei orgánica 2/2006, do 3 de maio, de educación; e no Real decreto 2377/1985, do 18 de decembro, polo que se aproba o Regulamento de normas básicas sobre concertos educativos.
Mediante Orde do 9 de agosto de 2013 (DOG do 14 de agosto), aprobáronse os concertos educativos cos centros docentes privados de educación infantil, educación primaria, educación secundaria obrigatoria, educación especial, programas de cualificación profesional inicial (PCPI), ciclos formativos de grao medio e de grao superior, por un período de 4 anos ata o final do curso 2016/17.
A Lei orgánica 8/2013, do 9 de decembro, para a mellora da calidade educativa (LOMCE), modifica a Lei orgánica 2/2006, do 3 de maio, de educación (LOE), no relativo á regulación das ensinanzas do sistema educativo e dos concertos educativos cos centros docentes privados. A Formación Profesional Básica (FPB) do sistema educativo determinada no novo punto 10 do artigo 3 da LOE, implantarase conforme o calendario que sinala a disposición derradeira quinta da LOMCE substituíndo progresivamente os vixentes PCPI. Así, o primeiro curso dos ciclos de FPB implantarase no curso escolar 2014/15, suprimíndose a oferta de módulos obrigatorios dos PCPI; o segundo curso implantarase no curso escolar 2015/16, no que se suprimirá a oferta dos módulos voluntarios de 2º curso.
O Real decreto 127/2014, do 28 de febreiro, regula aspectos específicos da FPB do sistema educativo, aproba catorce títulos profesionais básicos e fixa os seus currículos básicos. Os títulos aprobados por este real decreto, que ten o carácter de norma básica ditada ao abeiro do artigo 149.1.30ª da Constitución, ampliáronse polo Real decreto 365/2014, do 16 de maio, que establece 7 novos títulos.
A LOMCE, na disposición transitoria segunda, regula a aplicación temporal do artigo 84.3 da LOE a centros privados aos que se lles denegou a renovación do concerto ou se lle reduciron unidades polo único motivo de ofrecer unha educación diferenciada por sexos; centros que, no prazo de dous meses desde a entrada en vigor da LOMCE, puideron formular a solicitude de aplicación do devandito precepto da LOE para o resto do vixente período de concertos.
A Orde do 14 de febreiro de 2013 pola que se establecen as normas de aplicación do réxime de concertos educativos sinala, no seu artigo 4, que os que se subscriban terán unha duración máxima de 4 cursos académicos; período no que poderán modificarse seguindo o procedemento do artigo 15 da mesma norma a partir do curso 2014/15, por instancia de parte ou de oficio.
Por canto antecede, por proposta da Dirección Xeral de Centros e Recursos Humanos,
Primeiro. Modificación dos concertos vixentes
1. Modificar, en aplicación da disposición transitoria segunda da Lei orgánica 8/2013, do 9 de decembro, para a mellora da calidade educativa (LOMCE), os concertos educativos subscritos cos centros docentes privados aprobados pola Orde do 9 de agosto de 2013, que se detallan no anexo I desta orde.
2. Modificar, de conformidade co artigo 15 da Orde da Consellería de Cultura, Educación e Ordenación Universitaria do 14 de febreiro de 2013, os concertos educativos subscritos cos centros docentes privados aprobados pola Orde do 9 de agosto de 2013, segundo se detalla no anexo II desta orde.
3. Concertar os ciclos de Formación Profesional Básica que se sinalan no anexo III desta orde, de conformidade co previsto no punto 4 da disposición derradeira quinta da LOMCE.
4. Os concertos educativos aos que se refiren os puntos 1, 2 e 3 deste artigo, terán vixencia ata o final do curso 2016-2017.
Segundo. Formación en centros de traballo
Aprobar a formación en centros de traballo para os ciclos formativos de grao medio e grao superior de duración dun curso, que se realizará nos meses de setembro a novembro de 2014, segundo se detalla no anexo IV.
Terceiro. Formalización do concerto
1. As modificacións efectuaranse mediante addenda ao documento administrativo de formalización do concerto educativo subscrito polo centro, que será asinado pola persoa titular do centro privado ou persoa con representación debidamente acreditada e polo director xeral de Centros e Recursos Humanos, de conformidade coa Orde do 25 de xaneiro de 2012 e delegación de competencias nos órganos superiores, directivos e periféricos da Consellería de Cultura, Educación e Ordenación Universitaria.
2. Os centros afectados acreditarán ante a Dirección Xeral de Centros e Recursos Humanos, no prazo dun mes desde a publicación desta orde no Diario Oficial de Galicia, que se atopan ao día no pagamento de todas as súas obrigas tributarias e coa Seguridade Social.
3. Se a persoa titular do centro non subscribise o documento de formalización na data que se lle notifique, entenderase decaído no seu dereito.
Cuarto. Efectos da modificación
As modificacións a que se refire esta orde terán efectos económicos e administrativos desde o 1 de setembro de 2014.
Contra esta orde, que esgota a vía administrativa, os interesados poderán interpoñer recurso potestativo de reposición ante esta consellería, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común ou, directamente, o recurso contencioso-administrativo, no prazo de dous meses contados desde a mesma data, ante a sala do contencioso-administrativo do Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 14 de agosto de 2014